陳情贈友人
作者：李白
朝代：唐

paragraphs: 延陵有寶劒，價重千黃金。
觀風歷上國，暗許故人深。
歸來挂墳松，萬古知其心。
懦夫感達節，壯士激青衿。
鮑生薦夷吾，一舉置齊相。
斯人無良朋，豈有青雲望。
臨財不苟取，推分固詞讓。
後世稱其賢，英風邈難尚。
論交但若此，友道孰云喪。
多君騁逸藻，掩映當時人。
舒文振頹波，秉德冠彝倫。
卜居乃此地，共井爲比隣。
清琴弄雲月，美酒娛冬春。
薄德中見捐，忽之如遺塵。
英豪未豹變，自古多艱辛。
他人縱以疎，君意宜獨親。
奈何成離居，相去復幾許。
飄風吹雲霓，蔽目不得語。
投珠冀相報，按劒恐相距。
所思採芳蘭，欲贈隔荆渚。
沈憂心若醉，積恨淚如雨。
願假東壁輝，餘光照貧女。